PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra propunerii legislative 

“O BIBLIE pentru fiecare familie de români”


Propunerea legislativă “O BIBLIE pentru fiecare familie de români” (P.l-x 67/2006) a fost transmisă Comisiei cu adresa nr. Pl.-x   67 din 15 februarie 2006.

Comisia pentru cultură, arte, mijloace de informare în masă a  fost sesizată în fond cu această propunere legislativă, spre avizare fiind transmisă Comisiei pentru Buget, Finanţe şi Bănci, Comisiei pentru drepturile omului, culte şi problemele minorităţilor naţionale şi Comisiei juridice, de disciplină şi imunităţi. S-au primit avize negative din partea Comisiei juridice, de disciplină şi imunităţi şi din partea Comisiei pentru Buget, Finanţe şi Bănci, iar Comisia pentru drepturile omului, culte şi problemele minorităţilor naţionale a avizat favorabil propunerea legislativă. În redactarea raportului, Comisia a ţinut cont de avizul favorabil nr. 981  din 17.07.2005 emis de Consiliul Legislativ, precum şi de Punctul de vedere al Guvernului, nr. 2703/01.11.2005, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, propunerea legislativă,  face parte din categoria legilor ordinare. 

Propunerea legislativă a fost respinsă de Senat, în şedinţa din 9 februarie 2006, în calitate de primă Cameră sesizată.

Propunerea legislativă a fost dezbătută în şedinţa Comisiei din ziua de 9 mai 2006. 

În conformitate cu prevederile art. 54  din Regulamentul Camerei Deputaţilor, republicat, la dezbateri a participat, din partea Guvernului, domnul Ioan Onisei, secretar de stat în cadrul Ministerului Culturii şi Cultelor. 

Prin această  iniţiativă legislativă se urmăreşte ca în perioada 2006-2010, Guvernul să asigure tipărirea Bibliei, redactată şi adnotată de Bartolomeu Valeriu Anania, Arhiepiscopul Vadului, Feleacului şi Clujului, tirajul stabilindu-se în fiecare an împreună cu Sinodul Bisericii Ortodoxe Române, fondurile necesare urmând a fi asigurate de către Banca Naţională a României (10% din profitul anual), de Compania Naţională “Loteria Română” S.A. (5% din profitul anual), de Guvernul României (5% din profitul anual), precum şi din donaţii.

La lucrările Comisiei au fost prezenţi 18 deputaţi, din totalul de 21 membri ai Comisiei. 


Raportul Comisiei a fost adoptat cu majoritatea voturilor celor prezenţi în sală în momentul votului (nici un vot pentru, 10 voturi împotrivă şi 4 abţineri)


Potrivit art. 75 din Constituţia României, republicată, şi art. 92 din Regulamentul Camerei Deputaţilor, republicat, Camera Deputaţilor este Cameră decizională. 


În urma dezbaterii, Comisia pentru cultură, arte, mijloace de informare în masă propune respingerea propunerii legislative “O BIBLIE pentru fiecare familie de români”. Motivarea respingerii se întemeiază pe faptul că, în cuprinsul propunerii legislative se ignoră, existenţa cetăţenilor de alte religii, care nu pot fi obligaţi să primească exemplare ale Bibliei. Subliniem faptul că fiecare cult religios îşi stabileşte singur necesarul de cărţi religioase, potrivit nevoilor reale, în deplină concordanţă cu tradiţia sa, statul neavând competenţa legală de a se amesteca în luarea deciziilor privind obligativitatea tipăririi unor astfel de publicaţii. Diminuarea cotelor de repartizare a profitului Băncii Naţionale a României şi Companiei Naţionale “Loteria Română”, prin stabilirea unei noi destinaţii, respectiv acoperirea cheltuielilor de tipărire a Bibliei, nu este argumentată de iniţiatori şi prin reducerea necesarului de cheltuieli pentru destinaţiile actuale ale profitului, iar prevederea ce indică drept sursă de finanţare fondul de rezervă aflat la dispoziţia Guvernului, este în contradicţie cu normele art. 30 din Legea nr. 500/2002 privind finanţele publice, cu modificările ulterioare. 

